ฮะจิบังประเทศไทย ใหญ่กว่าในญี่ปุ่น
ฮะจิบัง ราเมน เป็นหนึ่งในร้านอาหารที่เคย สร้างคำถามมากมายให้กับตัวลงทุนแมนเอง ไม่ว่าจะเป็น.. ร้านนี้มีเจ้าของเป็นคนไทย หรือคนญี่ปุ่น ถ้าเป็นของคนไทย ทำไมถึงมีเมนูที่คล้ายต้นฉบับญี่ปุ่น แล้วถ้าเป็นของคนญี่ปุ่น ทำไมราเมนถึงมีรสต้มยำ
28 ส.ค. 2563

ฮะจิบังประเทศไทย ใหญ่กว่าในญี่ปุ่น /โดย ลงทุนแมน
ฮะจิบัง ราเมน เป็นหนึ่งในร้านอาหารที่เคย
สร้างคำถามมากมายให้กับตัวลงทุนแมนเอง
ไม่ว่าจะเป็น..
ร้านนี้มีเจ้าของเป็นคนไทย หรือคนญี่ปุ่น
ถ้าเป็นของคนไทย ทำไมถึงมีเมนูที่คล้ายต้นฉบับญี่ปุ่น
แล้วถ้าเป็นของคนญี่ปุ่น ทำไมราเมนถึงมีรสต้มยำ
หากเราเป็นหนึ่งในคนที่สงสัย
แต่ยังไม่เคยได้ลองหาคำตอบ
วันนี้ลงทุนแมนจะมาตอบให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ก่อนอื่นเลยก็ต้องตอบก่อนว่า
ฮะจิบัง ราเมน เป็นเชนร้านราเมนที่ถูกก่อตั้งโดย
คุณโจจิ โคโต้ ตั้งแต่ปี ค.ศ. 1967 หรือราว 53 ปีก่อน
เขาเริ่มต้นธุรกิจจากร้านราเมนที่เป็นเคาน์เตอร์ขนาดเล็ก
ริมถนนหมายเลข 8 เขตคางะ จังหวัดอิชิกาว่า ประเทศญี่ปุ่น
ซึ่งคำว่า “ฮะจิบัง” แปลว่าหมายเลข 8 และรู้หรือไม่ว่าลูกชิ้นของฮะจิบังจะมีลวดลาย หมายเลข 8 อยู่ด้วยเช่นกัน
จากตรงนี้ เราจะเห็นได้ว่าฮะจิบังมีจุดเริ่มต้นไม่ต่างอะไรไปจากร้านอาหารริมถนน
แต่ด้วยรสชาติของน้ำซุปที่เข้มข้น และเส้นราเมนเหนียวนุ่ม
ฮะจิบัง ก็เริ่มได้รับความนิยมมากขึ้น และกลายมาเป็นร้านที่มีคิวยาวทุกวัน
ยาวถึงขนาดที่ ฮะจิบังเคยสร้างสถิติยอดขายสูงสุดถึง 1,300 ชาม ภายในวันเดียว
พอเรื่องเป็นแบบนี้ คุณโจจิ โคโต้ จึงได้เริ่มขยายสาขา และเริ่มพัฒนาเมนูที่หลากหลาย
จนในที่สุด ฮะจิบังก็ได้ขยายกิจการ และเติบโตขึ้นจนถึงขั้นที่
สามารถจดทะเบียนเข้าตลาดหลักทรัพย์ประเทศญี่ปุ่นได้สำเร็จ
คำถามต่อมาก็คือ
แล้วฮะจิบังที่ญี่ปุ่น เกี่ยวข้องกับฮะจิบังในประเทศไทยอย่างไร?
ฮะจิบังที่ประเทศไทยนั้นเกิดขึ้นจากการที่ครอบครัวเหลืองภัทรเมธีได้มีโอกาสไปกินฮะจิบัง ราเมนที่ญี่ปุ่น และสนใจที่จะนำแบรนด์ฮะจิบังมาเปิดที่ประเทศไทย
จนกระทั่งปี พ.ศ. 2534 หรือ 29 ปีก่อน
ครอบครัวเหลืองภัทรเมธี ก็ได้ร่วมลงทุนกับฮะจิบังของประเทศญี่ปุ่น
ก่อตั้งบริษัท ไทยฮะจิบัง จำกัด เป็นมาสเตอร์แฟรนไชส์ของฮะจิบัง
ซึ่งจะได้รับสิทธิ์บริหาร และขยายสาขาแต่เพียงผู้เดียว
โดยทางบริษัทก็ได้ก่อตั้งร้านราเมนแห่งแรก ที่สีลมคอมเพล็กซ์
ซึ่งร้านแห่งนี้ถือเป็นการบุกเบิกตลาดราเมนแห่งแรกในประเทศไทย
อีกสิ่งที่น่าสนใจก็คือ การนำเสนอเมนูลูกผสมไทยญี่ปุ่น
เช่น ต้มยำชาชูเมน เมนูราเมนในน้ำซุปต้มยำที่ไม่มีขายในประเทศญี่ปุ่น เข้าไปด้วย
ซึ่งสิ่งเหล่านี้ก็ถูกควบคุมมาตรฐานผ่านโรงงาน และครัวกลาง ที่ตั้งอยู่ในนิคมอุตสาหกรรมนวนคร จังหวัดปทุมธานี
แต่เรื่องที่เด็ดกว่านั้นก็คือ
ตอนนี้ฮะจิบังในไทยกลับใหญ่ไม่แพ้ฮะจิบังในญี่ปุ่น
บริษัท ไทยฮะจิบัง จำกัด
ปี 2017 รายได้ 1,710 ล้านบาท กำไร 260 ล้านบาท
ปี 2018 รายได้ 1,855 ล้านบาท กำไร 259 ล้านบาท
ปี 2019 รายได้ 2,032 ล้านบาท กำไร 279 ล้านบาท
ในขณะที่ถ้าเรามาดูบริษัท ฮะจิบัง ประเทศญี่ปุ่น
ปี 2017 รายได้ 2,253 ล้านบาท กำไร 70 ล้านบาท
ปี 2018 รายได้ 2,441 ล้านบาท กำไร 62 ล้านบาท
ปี 2019 รายได้ 2,435 ล้านบาท กำไร 32 ล้านบาท
จะเห็นได้ว่า ไทยฮะจิบัง มีรายได้เกือบเท่ากับฮะจิบังที่ประเทศญี่ปุ่น
ทั้งๆ ที่บริษัทเจ้าของแฟรนไชส์ที่ญี่ปุ่นมีรายได้ส่วนหนึ่งมาจาก
การให้สิทธิ์มาสเตอร์แฟรนไชส์ในประเทศไทย
ในขณะเดียวกัน กำไรที่ไทยฮะจิบังทำได้สูงกว่าที่ญี่ปุ่น นั่นอาจเป็นเพราะต้นทุนในการทำธุรกิจของฮะจิบังในประเทศไทยถูกกว่า และการแข่งขันธุรกิจร้านอาหารที่ประเทศญี่ปุ่นดุเดือดกว่าประเทศไทย
ที่น่าสนใจก็คือ ตอนนี้ ฮะจิบังประเทศญี่ปุ่น มีมูลค่าบริษัท 2,580 ล้านบาท
ในขณะที่กำไรของไทยฮะจิบังปี 2019 คือ 279 ล้านบาท
ซึ่งถ้าเทียบกับบริษัทร้านอาหารในตลาดหลักทรัพย์ไทย ก็จะอยู่ในระดับเดียวกันกับอาฟเตอร์ ยู เชนร้านขนมในไทย ที่มีมูลค่าบริษัท 7,400 ล้านบาท
ซึ่งก็น่าจะเรียกได้ว่า ฮะจิบังในไทย มีกำไรมากกว่า และน่าจะมีมูลค่ามากกว่าฮะจิบังในญี่ปุ่นอย่างชัดเจน
นอกจากนี้ สิ่งที่สะท้อนให้เห็นว่าไทยฮะจิบังกำลังเติบโต
สวนทางกับฮะจิบังที่ประเทศญี่ปุ่นก็คือ จำนวนสาขา
จำนวนสาขาของไทยฮะจิบัง
ปี 2000 จำนวน 18 แห่ง
ปี 2010 จำนวน 88 แห่ง
ปี 2019 จำนวน 132 แห่ง
จากการเติบโตตลอดระยะเวลาที่ผ่านมา
ทำให้ตอนนี้ จำนวนสาขาฮะจิบังในประเทศไทย
มีมากกว่าเชนร้านอาหารในเครือฮะจิบังที่ประเทศญี่ปุ่น 120 แห่ง และแฟรนไชส์ที่ประเทศฮ่องกง และเวียดนามอีก 7 แห่งรวมกัน
ส่วนคนที่บอกว่าไปเที่ยวญี่ปุ่นแล้วไม่เคยเห็นร้านฮะจิบังเลย
เหตุผลก็คือ แม้ฮะจิบังจะมีสาขาที่ญี่ปุ่น 120 แห่ง แต่ร้านฮะจิบังส่วนใหญ่จะอยู่ที่อิชิกาว่า และโทยามะ ซึ่งไม่ได้อยู่ในโตเกียว โอซากะที่เป็นแหล่งท่องเที่ยวยอดนิยม นั่นเอง
ทีนี้ เราลองมาวิเคราะห์กันว่าทำไมฮะจิบังในประเทศไทย ถึงสำเร็จ?
เรื่องแรกก็อาจจะเป็นเพราะการเลือกกลุ่มลูกค้า
หากเราพูดถึงร้านอาหารญี่ปุ่น คำที่ตามมาด้วยก็คือคำว่าแพง
แต่สิ่งที่ฮะจิบังเลือกที่จะนำเสนอก็คือ การเป็นร้านราเมนในรุ่นบุกเบิกที่ตั้งราคาอาหารไม่แพง
ซึ่งมันก็ทำให้ร้านฮะจิบังสามารถเข้าถึงกลุ่มคนได้จำนวนมาก
เรื่องนี้สังเกตได้จากการที่ฮะจิบัง เป็นหนึ่งในร้านยอดฮิตในกลุ่มนักเรียน นักศึกษา
ที่สาขาละแวกโรงเรียน และมหาวิทยาลัย มักจะเต็มตลอดเวลาโดยเฉพาะหลังเลิกเรียน
ด้วยราคานี้ พนักงานออฟฟิศ ไปจนถึงครอบครัว ก็สามารถกินได้โดยไม่ได้รู้สึกว่าราคาสูงเหมือนราเมนเจ้าอื่น
นอกจากเรื่องของราคาแล้ว อีกเรื่องที่มีแนวโน้มที่จะเป็นส่วนสำคัญ ก็คือ “ความมีมาตรฐาน”
หากเราเป็นหนึ่งในคนที่มีเมนูประจำที่ร้านฮะจิบัง
เราก็คงปฏิเสธไม่ได้เลยว่าเมนูที่เราเคยสั่งมีรสชาติเหมือนเดิม
ไม่ว่าจะผ่านมานานกี่ปีก็ตาม
เคล็ดลับตรงนี้ก็คือ ฮะจิบัง ในประเทศไทยมีครัวกลางในการควบคุมคุณภาพอาหารนั่นเอง..
และอีกเรื่องที่อดพูดถึงไม่ได้ก็คือ ไทยฮะจิบัง
กล้าพอที่จะนำเมนูอาหารญี่ปุ่นอย่างราเมน
มาประยุกต์เข้ากับเมนูต้มยำของคนไทย
พอมันกลายมาเป็นที่ชื่นชอบ สิ่งที่ตามมาก็คือเอกลักษณ์ที่แตกต่างจากร้านอื่น
จนเรียกได้ว่า เมนูต้มยำชาชูเมนของฮะจิบัง เป็นหนึ่งในโปรดักต์แชมเปียนของร้านนี้
มาถึงตรงนี้ เรื่องราวของฮะจิบัง ราเมน
ภายใต้การบริหารของครอบครัวเหลืองภัทรเมธี
ก็น่าจะให้ข้อคิดอะไรกับเราหลายอย่าง
ไม่ว่าจะเป็นความคิดที่จะนำธุรกิจร้านฮะจิบัง ราเมน มาบุกเบิกในประเทศไทยเป็นคนแรกๆ
รวมไปถึงการเลือกตลาด การสร้างมาตรฐาน และการสร้างสรรค์นำเมนูอาหารญี่ปุ่น
มารวมร่างกับเมนูต้มยำยอดฮิตของคนไทย
ทั้งหมดนี้จึงเป็นส่วนสำคัญ
ที่ทำให้ ฮะจิบัง ราเมนในประเทศไทย
ใหญ่กว่าเจ้าของแฟรนไชส์ที่ญี่ปุ่น ไปแล้ว นั่นเอง..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-